Šiaulių miesto savivaldybės taryba

SPRENDIMAS

DĖL IKIMOKYKLINIO UGDYMO PROGRAMŲ, KURIAS ĮGYVENDINA ŠIAULIŲ MIESTO NEVALSTYBINĖS ŠVIETIMO ĮSTAIGOS IR LAISVIEJI MOKYTOJAI, FINANSAVIMO TVARKOS APRAŠO PATVIRTINIMO

2023 m. spalio 5 d. Nr. T-399

Šiauliai

Vadovaudamasi Lietuvos Respublikos vietos savivaldos įstatymo 6 straipsnio 1 dalies 8 punktu, 16 straipsnio 1 dalimi, Lietuvos Respublikos Švietimo įstatymo 58 straipsnio 1 dalies 3 punktu, Šiaulių miesto savivaldybės taryba nusprendžia:

1. Patvirtinti Ikimokyklinio ugdymo programų, kurias įgyvendina Šiaulių miesto nevalstybinės švietimo įstaigos ir laisvieji mokytojai, finansavimo tvarkos aprašą (pridedama).

2. Pripažinti netekusiu galios Šiaulių miesto savivaldybės tarybos 2015 m. rugpjūčio 27 d. sprendimą Nr. T-234 „Dėl Ikimokyklinio ugdymo programų, kurias įgyvendina Šiaulių miesto nevalstybinės švietimo įstaigos ir laisvieji mokytojai, finansavimo tvarkos aprašo patvirtinimo“ (su visais pakeitimais ir papildymais).

3. Nustatyti, kad šis sprendimas įsigalioja nuo 2024 m. rugsėjo 1 d.

Savivaldybės meras	Artūras Visockas

PATVIRTINTA

Šiaulių miesto savivaldybės tarybos

2023 m. spalio 5 d. sprendimu Nr. T-399

IKIMOKYKLINIO UGDYMO PROGRAMŲ, KURIAS ĮGYVENDINA ŠIAULIŲ MIESTO NEVALSTYBINĖS ŠVIETIMO ĮSTAIGOS IR LAISVIEJI MOKYTOJAI, FINANSAVIMO TVARKOS APRAŠAS

I SKYRIUS

BENDROSIOS NUOSTATOS

1. Ikimokyklinio ugdymo programų (toliau – programa), kurias įgyvendina Šiaulių miesto nevalstybinės švietimo įstaigos ir laisvieji mokytojai, finansavimo tvarkos aprašas (toliau – Aprašas) reglamentuoja Šiaulių miesto savivaldybės (toliau – Savivaldybė) biudžeto lėšų nevalstybinėms švietimo įstaigoms ir laisviesiems mokytojams, dirbantiems Šiaulių mieste, skyrimą ir administravimą.

2. Šiaulių miesto nevalstybinėms švietimo įstaigoms ir laisviesiems mokytojams, įgyvendinantiems ikimokyklinio ugdymo programas, savivaldybės biudžeto lėšos vieno vaiko vieno mėnesio ugdymo reikmėms skiriamos:

2.1. 0–3 metų vaikams, kurių su vienu iš tėvų (globėjų, rūpintojų) deklaruota ir faktiška gyvenamoji vieta yra Savivaldybės teritorijoje, ir su Šiaulių miesto nevalstybine švietimo įstaiga ar laisvuoju mokytoju sudaryta mokymo sutartis;

2.2. visam ugdymosi laikotarpiui vaikams, kurių su vienu iš tėvų (globėjų, rūpintojų) deklaruota ir faktiška gyvenamoji vieta yra Savivaldybės teritorijoje ir mokymosi sutartis su Šiaulių miesto nevalstybine švietimo įstaiga ar laisvuoju mokytoju sudaryta iki 2023 m. rugsėjo 1 d.

3. Savivaldybės biudžeto lėšomis (toliau – lėšos) programas gali įgyvendinti visos Šiaulių miesto nevalstybinės įstaigos ir laisvieji mokytojai, kurie:

3.1. turi teisę vykdyti ikimokyklinio ugdymo veiklą;

3.2. yra registruoti Švietimo ir mokslo institucijų registre;

3.3. turi programoms įgyvendinti pritaikytas patalpas, įrangą, priemones;

3.4. užtikrina vaikui saugią ir sveiką ugdymo(si) aplinką teisės aktų nustatyta tvarka;

3.5. pagal Lietuvos Respublikos švietimo įstatymą (toliau – Švietimo įstatymas) gali dirbti ikimokyklinio ugdymo pedagogais arba turi minėtą kvalifikaciją įgijusius asmenis.

4. Apraše vartojamos sąvokos atitinka Švietimo įstatyme vartojamas sąvokas.

II SKYRIUS

LĖŠŲ PLANAVIMAS IR NAUDOJIMAS

5. Savivaldybė skiria 70 eurų vieno mėnesio ugdymo reikmėms kiekvienam 0–3 metų vaikui pagal Aprašo 2 punkte nustatytus kriterijus.

6. Ateinančių biudžetinių metų lėšos Šiaulių miesto nevalstybinėms švietimo įstaigoms ir laisviesiems mokytojams apskaičiuojamos atsižvelgiant į minėtų įstaigų ir laisvųjų mokytojų užfiksuotą 0–3 metų vaikų skaičių Mokinių registre einamųjų metų rugsėjo 1 dieną. Lėšos skiriamos įvertinus poreikį ir atsižvelgus į Savivaldybės biudžeto galimybes.

7. Tvirtinant atitinkamų metų savivaldybės biudžetą, visa lėšų suma 0– 3 metų vaikams ugdyti pagal nevalstybinių švietimo įstaigų ir laisvųjų mokytojų ikimokyklinio ugdymo programas skiriama Savivaldybės administracijai, kol bus priimti reikalingi teisės aktai dėl lėšų apskaičiavimo ir paskirstymo nevalstybinėms švietimo įstaigoms ir laisviesiems mokytojams.

8. Lėšos Šiaulių miesto nevalstybinėms švietimo įstaigoms ir laisviesiems mokytojams pagal Savivaldybės administracijos Švietimo skyriaus (toliau – Švietimo skyrius) pateiktus duomenis paskirstomos ir tvirtinamos Savivaldybės mero (toliau – meras) potvarkiu.

9. Per mokslo metus pasikeitus vaikų skaičiui, skiriamų einamojo mėnesio lėšų suma skaičiuojama, jeigu vaikas išvyko iš nevalstybinės švietimo įstaigos ar laisvojo mokytojo po einamojo mėnesio 15 dienos (įskaitytinai), neskaičiuojama – jeigu atvyko po einamojo mėnesio 15 dienos.

10. Šiaulių miesto nevalstybinėms švietimo įstaigoms ir laisviesiems mokytojams lėšos skiriamos pagal mero potvarkiu patvirtintą Ikimokyklinio ugdymo programų įgyvendinimo ir lėšų panaudojimo sutartį (toliau – sutartis). Sutartis sudaroma vieniems kalendoriniams metams. Lėšas programai įgyvendinti perveda Savivaldybės administracijos Apskaitos skyrius (toliau – Apskaitos skyrius) vieną kartą per mėnesį pagal pateiktą paraišką lėšoms gauti.

11. Šiaulių miesto nevalstybinei švietimo įstaigai ir laisvajam mokytojui skirtos einamųjų metų lėšos perskirstomos pasikeitus mokinių skaičiui pagal rugsėjo 1 dienos Mokinių registro duomenis.

12. Lėšos turi būti naudojamos šioms vaikų ugdymo reikmėms:

12.1. pedagoginių darbuotojų darbo užmokesčiui ir socialinio draudimo įmokoms, kvalifikacijai tobulinti;

12.2. ugdymo priemonėms ir kitoms išlaidoms, tiesiogiai susijusioms su ikimokyklinio ugdymo programos vykdymu.

13. Lėšų negalima naudoti:

13.1. komunalinėms, remonto, rekonstrukcijos ir statybos išlaidoms padengti;

13.2. nevalstybinės švietimo įstaigos ir laisvojo mokytojo įsiskolinimams padengti.

III SKYRIUS

ATSISKAITYMAS UŽ LĖŠŲ PANAUDOJIMĄ

14. Šiaulių miesto nevalstybinė švietimo įstaiga ar laisvasis mokytojas už veiklą, kuriai finansuoti skiriamos lėšos, ir už lėšų panaudojimą turi atsiskaityti pagal sutartį.

15. Šiaulių miesto nevalstybinės švietimo įstaigos ir laisvieji mokytojai lėšas naudoja teisės aktų nustatyta tvarka ir užtikrina lėšų panaudojimą pagal tikslinę paskirtį.

16. Ne pagal tikslinę paskirtį panaudotas lėšas Šiaulių miesto nevalstybinė švietimo įstaiga ir laisvasis mokytojas turi grąžinti į Savivaldybės administracijos sąskaitą, nurodytą sutartyje, iki einamųjų metų gruodžio 31 d.

17. Švietimo skyrius ir Apskaitos skyrius turi teisę reikalauti Šiaulių miesto nevalstybinės švietimo įstaigos ir laisvojo mokytojo ir kitos informacijos, susijusios su programos įgyvendinimu ir lėšų panaudojimu.

18. Šiaulių miesto nevalstybinė švietimo įstaiga ir laisvasis mokytojas gautų lėšų apskaitą tvarko Lietuvos Respublikos teisės aktų nustatyta tvarka.

IV SKYRIUS

BAIGIAMOSIOS NUOSTATOS

19. Šiaulių miesto nevalstybinės švietimo įstaigos vadovas ir laisvasis mokytojas:

19.1. teikdamas duomenis Švietimo skyriui apie vaiko su vienu iš tėvų (globėjų, rūpintojų) deklaruotą ir faktišką gyvenamąją vietą, atsako už informacijos teisingumą teisės aktų nustatyta tvarka;

19.2. privalo laikytis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau - Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo, ir kitų teisės aktų, reglamentuojančių asmens duomenų apsaugą.

20. Savivaldybės administracija:

20.1. užtikrina tvarkomų asmens duomenų saugumą įgyvendinusi visas būtinas technines ir organizacines priemones, kad asmens duomenys būtų apsaugoti nuo atsitiktinio ar neteisėto sunaikinimo arba nuo atsitiktinio praradimo, pakeitimo, nesankcionuoto atskleidimo arba nesankcionuotos prieigos prie jų, ypač tais atvejais, kai asmens duomenys perduodami elektroninėmis ryšio priemonėmis, taip pat nuo visų kitų neteisėtų tvarkymo formų. Viešai skelbiamą informaciją pateikia, laikydamasi Bendrojo duomenų apsaugos reglamento nuostatų.

20.2. Asmens duomenis tvarko vadovaudamasi Bendruoju duomenų apsaugos reglamentu, kitais asmens duomenų apsaugą reglamentuojančiais teisės aktais ir Aprašu.

21. Aprašas skelbiamas Teisės aktų registre ir Savivaldybės svetainėje.

22. Aprašo įgyvendinimo priežiūrą vykdo Savivaldybės administracija teisės aktų nustatyta tvarka.

_____________________